CELEX: 32017D2165
Language: mt
Date: 2017-11-17 00:00:00
Title: Deċiżjoni ta' Implimentazzjoni tal-Kummissjoni (UE) 2017/2165 tas-17 ta' Novembru 2017 li tapprova l-pjanijiet għall-eradikazzjoni tad-deni Afrikan tal-ħnieżer fil-ħnieżer selvaġġi f'ċerti żoni tar-Repubblika Ċeka (notifikata bid-dokument C(2017) 7536) (Test b'rilevanza għaż-ŻEE. )

21.11.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 304/55
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2017/2165
   tas-17 ta' Novembru 2017
   li tapprova l-pjanijiet għall-eradikazzjoni tad-deni Afrikan tal-ħnieżer fil-ħnieżer selvaġġi f'ċerti żoni tar-Repubblika Ċeka
   
      
         (notifikata bid-dokument C(2017) 7536)
      
   
   (It-test biċ-Ċek biss huwa awtentiku)
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 2002/60/KE tas-27 ta' Ġunju 2002 li tistabbilixxi miżuri għall-kontroll tad-deni Afrikan tal-qżieqeż u temenda d-Direttiva 92/119/KEE għar-rigward tal-marda Teschen u d-deni Afrikan tal-qżieqeż (1), u b'mod partikolari t-tieni subparagrafu tal-Artikolu 16(1)(b) tagħha,
   Billi:
   
               (1)
            
            
               Id-Direttiva 2002/60/KE tistabbilixxi l-miżuri minimi tal-Unjoni li għandhom jittieħdu għall-kontroll tad-deni Afrikan tal-ħnieżer, fosthom dawk li għandhom jiġu applikati jekk jiġi kkonfermat każ tad-deni Afrikan tal-ħnieżer fil-ħnieżer selvaġġi.
            
         
               (2)
            
            
               Fl-2017 ir-Repubblika Ċeka nnotifikat lill-Kummissjoni l-każijiet tad-deni Afrikan tal-ħnieżer fil-ħnieżer selvaġġi u ħadet il-miżuri għall-kontroll tal-mard rikjesti mid-Direttiva 2002/60/KE.
            
         
               (3)
            
            
               Fid-dawl tal-qagħda epidemjoloġika attwali u f'konformità mad-Direttiva 2002/60/KE, ir-Repubblika Ċeka ppreżentat lill-Kummissjoni pjan għall-eradikazzjoni tad-deni Afrikan tal-ħnieżer (il-pjan ta' eradikazzjoni).
            
         
               (4)
            
            
               Fl-Anness tad-Deċiżjoni ta' Implimentazzjoni tal-Kummissjoni 2014/709/UE (2) ġiet stabbilita lista tal-Unjoni ta' żoni ta' riskju għoli bl-għan li jiġu stabbiliti l-miżuri xierqa għall-kontroll tas-saħħa tal-annimali u biex ikun evitat it-tixrid ulterjuri tal-marda. Reċentement, l-Anness tad-Deċiżjoni ta' Implimentazzjoni 2014/709/UE ġie emendat bid-Deċiżjoni ta' Implimentazzjoni tal-Kummissjoni (UE) 2017/1850 (3) sabiex iqis, inter alia, il-każijiet reċenti tad-deni Afrikan tal-ħnieżer fil-ħnieżer selvaġġi fir-Repubblika Ċeka u l-Partijiet I u II ta' dak l-Anness issa jinkludu ż-żoni infettati fir-Repubblika Ċeka.
            
         
               (5)
            
            
               Il-pjan ta' eradikazzjoni ġie eżaminat mill-Kummissjoni u ġie konkluż li dan jikkonforma mar-rekwiżiti stabbiliti fl-Artikolu 16 tad-Direttiva 2002/60/KE. Għalhekk jenħtieġ li jiġi approvat kif xieraq.
            
         
               (6)
            
            
               Il-miżuri previsti f'din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DIN ID-DEĊIŻJONI:
   Artikolu 1
   Il-pjan imressaq mir-Repubblika Ċeka fl-24 ta' Ottubru 2017 għall-eradikazzjoni tad-deni Afrikan tal-ħnieżer mill-popolazzjonijiet tal-ħnieżer selvaġġi fiż-żoni infettati ta' dak l-Istat Membru huwa b'dan approvat.
   Artikolu 2
   Ir-Repubblika Ċeka għandha ddaħħal fis-seħħ il-liġijiet, ir-regolamenti u d-dispożizzjonijiet amministrattivi għall-implimentazzjoni tal-pjan ta' eradikazzjoni msemmi fl-Artikolu 1 sal-1 ta' Diċembru 2017.
   Artikolu 3
   Din id-deċiżjoni hija indirizzata lir-Repubblika Ċeka.
   
      Magħmul fi Brussell, is-17 ta' Novembru 2017.
      
         
            Għall-Kummissjoni
         
         Vytenis ANDRIUKAITIS
         
            Membru tal-Kummissjoni
         
      
   
   
      (1)  ĠU L 192, 20.7.2002, p. 27.
   
      (2)  Id-Deċiżjoni ta' Implimentazzjoni tal-Kummissjoni 2014/709/UE tad-9 ta' Ottubru 2014 dwar miżuri ta' kontroll tas-saħħa tal-annimali marbutin mad-deni Afrikan tal-ħnieżer f'ċertu Stati Membri u li tħassar id-Deċiżjoni ta' Implimentazzjoni 2014/178/UE (ĠU L 295, 11.10.2014, p. 63).
   
      (3)  Id-Deċiżjoni ta' Implimentazzjoni tal-Kummissjoni (UE) 2017/1850 tal-11 ta' Ottubru 2017 li temenda d-Deċiżjoni ta' Implimentazzjoni 2014/709/UE dwar miżuri ta' kontroll tas-saħħa tal-annimali marbutin mad-deni Afrikan tal-ħnieżer f'ċerti Stati Membri (ĠU L 264, 13.10.2017, p. 7).